Sindicatele de la Automobile Dacia au încheiat negocierile cu patronatul pentru un nou contract colectiv de muncă, pe 2019, cu o majorare de salariu de 100 de euro în acest an.

Angajații de la Dacia au reușit să obțină o mărire de salariu de aproximativ 100 de euro, în două tranșe, respectiv, 400 lei acum și 80 de lei în luna octombrie. Angajații vor mai încasa o primă de rezultat de 1.600 de lei, în timp ce operatorii din fabrică vor avea o primă de 800 de lei și o primă excepțională de 400 de lei în luna septembrie. Negocierile au vizat și 150 de contracte pe perioadă determinată, care vor fi transformate în contracte pe perioadă nedeterminată. Angajații Dacia vor avea și un discount de 9% la cumpărarea unui autoturism Dacia.

În baza noului contract colectiv de muncă, salariul minim la Dacia va fi de 2.550 lei.

Negocierile din acest an au fost inițiate de sindicate înainte de 12 aprilie, când expira vechiul contract de muncă, cererile muncitorilor având la bază, în special, o creștere de 700 de lei, în timp ce compania a oferit 150 de lei și o primă de rezultat de 1.100 lei.

Sindicatele au mai avut un punct de nemulțumire în timpul negocierilor, legat de calitatea mâncării de la cantină. Sindicaliștii au dus tăvile cu mâncare conducerii uzinei, pentru a demonstra acuzațiile aduse, potrivit unui film publicat de e-pitești.ro.